ועדת הכלכלה, כנסת 20, פרוטוקול מספר 896, 2018-12-25 08:30

יצחק וקנין: בוקר טוב לכולם.

יצחק וקנין: אני מתכבד לפתוח את ישיבת ועדת הכלכלה.

יצחק וקנין: הנושא הוא תקנות הטיס (רישיונות לעובדי טיס) (תיקון מס' 2), התשע"ח-2017, בעניין תיקון גיל טייס מתלמד וטייס דאון.

יבינה זכאי-בראונר: עורכת-דין יבינה בראונר מהמחלקה המשפטית של רשות התעופה האזרחית.

יבינה זכאי-בראונר: אנחנו מבקשים לתקן את תקנה 72 ותקנה 87 לתקנות הטיס (רישיונות לעובדי טיס).

יבינה זכאי-בראונר: אנחנו מבקשים להצעיר את הגיל בו ניתן לקבל רישיון טייס מתלמד ורישיון טייס פרטי עם הגדר דאון.

יבינה זכאי-בראונר: יש פה גם רציונל מעשי כי כרגע התקנה מדברת על גיל 17 גם על מתלמד וגם על טייס דאון, טייס פרטי, שזה מן הסתם לא הגיוני.

יבינה זכאי-בראונר: יש פער בשנה בפרקטיקה בין המועד בו הם מבקשים להתחיל ללמוד עד המועד בו הם יכולים לקבל רישיון.

יבינה זכאי-בראונר: מעבר לזה יש התאמה להוראות ארגון התעופה הבין-לאומי, הוראות ה-ICAO לגבי טייס פרטי.

יבינה זכאי-בראונר: לגבי טייס מתלמד ה-ICAO לא קובע הוראות, הוא קובע שכל מדינה תעשה כראות עיניה ובעניין הזה התאמנו את ההוראה לדינים של מדינות מערביות, ארצות הברית, קנדה וכו'.

יבינה זכאי-בראונר: לא קבלנו מהציבור הסגות או הערות על העניין, אפילו להפך, איגוד הדאייה הוא זה שפנה אלינו לראשונה עם זה ואחרי שפרסמנו את זה הוא הוציא מכתב בו הוא מברך על זה.

יצחק וקנין: נקריא את התקנות.

יבינה זכאי-בראונר: "תקנות הטיס (רישיונות לעובדי טיס) (תיקון מס' 2), התשע"ט-2018 בתוקף סמכותי לפי סעיף 3(ב)(1) לחוק הטיס, התשע"א-2011, לפי הצעת רשות התעופה האזרחית לפי סעיף 168(ב), ובאישור ועדת הכלכלה של הכנסת, אני מתקין תקנות אלה:"

איתי עצמון: בפתיח צריך להוסיף את סעיף 197 לחוק שעניינו שמירת תוקף של התקנות הקיימות.

איתי עצמון: מכיוון שזה תיקון לתקנות שהותקנו לפני חקיקתו של החוק החדש.

יבינה זכאי-בראונר: מקובל.

יבינה זכאי-בראונר: אנחנו נוסיף את זה.

יבינה זכאי-בראונר: "1.

יבינה זכאי-בראונר: תיקון תקנה 72 בתקנות הטיס (רישיונות לעובדי טיס), התשמ"א-1981 (להלן - התקנות העיקריות), בתקנה 72, במקום פסקה (1) יבוא: (1) מלאו לו 16 שנים ביום הגשת הבקשה לרישיון; ולגבי מבקש רישיון עם הגדר דאון - 15 שנים.

יבינה זכאי-בראונר: 2.

יבינה זכאי-בראונר: תיקון תקנה 87 בתקנה 87 לתקנות העיקריות, במקום פסקה (1) יבוא: (1) מלאו לו 17 שנים ביום הגשת הבקשה לרישיון; ולגבי מבקש רישיון טייס פרטי עם הגדר דאון - 16 שנים".

איתי עצמון: אני מבין שאין צורך בתחילה נדחית, התקנות יכולות להיכנס לתוקף עם פרסומן.

יצחק וקנין: אם אין הערות, אצביע על התקנות.

יצחק וקנין: מי בעד ומי נגד?

יצחק וקנין: בעד – רוב

יצחק וקנין: נמנעים – אין

יצחק וקנין: התקנות אושרו, תודה רבה לכולם, הישיבה נעולה.